'n Gebed om herlewing
Daar was 'n tyd in die NG Kerk toe mense na herlewing gesmag het. In April 1860 het die NG Kerk 'n konferensie in Worcester gehou met die tema: herlewing. Dit sou daartoe lei dat die sinode van die NG Kerk in 1867 besluit het om gemeentes aan te moedig om tien dae van gebed voor Pinkstersondag 'n jaarlikse instelling te maak. Dit is vanjaar 150 jaar van Pinkster dienste in die NG Kerk. Tog wil dit lyk of die begeerte na herlewing nie meer onder ons is nie. Die 10 dienste voor Pinkstersondag is nou verklein tot net vyf, en die paar mense wat opdaag kan jy op die een hand tel. Is dit nog die begeerte van ons hart: "o Here roep U werk in die lewe?"(Habakuk 3:2).
In 'n tyd van geestelike en morele verval het Habakuk uitgeroep, ja selfs geskreeu na die Here. Maar die Here het Sy aangesig van sy volk verberg. Hy was stil. En toe Hy wel antwoord was dit nie wat Habakuk wou hoor nie: "Dink jy dit gaan nou sleg met julle Habakuk? Dit gaan nog slegter gaan, ek gaan die Chaldeërs opwek om julle teen te staan." Dit laat Habakuk met 'n klomp vrae: waarom swyg U terwyl die goddelose die regverdige verslind? Habakuk het egter vas bly hou aan die Here, ja hy het op sy wagtoring gaan staan om te sien wat die Here sou sê.
Twee dinge het die Here hom geantwoord: Habakuk daardie moeilike tye sal nie verewig aanhou nie en die regverdige sal deur die geloof lewe. En die heel eerste ding wat hy dan bid, nadat hy dit alles van die Here gehoor het, is: "Here, ek het die tyding aangaande U verneem, ek het gevrees. Here roep U werk in die lewe in die midde van die jare; in die midde van die jare laat dit bekend word. In toorn, dink aan ontferming." Here ten spyte van al my moeilike omstandighede en teëstand, toe ek U stem gehoor, oor troos en gehoorsaamheid, was ek gevul met kinderlike vrees en ontsag. Want dit is al wat vir Habakuk oorbly, dit is sy enigste hoop te midde van sy omstandighede: Here, roep U werk in die lewe.
Mag jy ook in hierdie tyd voor Pinkstersondag opnuut bewus word van die land, die kerk en jou eie nood vir herlewing. Mag jy in jou moeilike omstandighede die werke van die Here in herinnering roep sodat jy ook kan jubel te midde van jou benoudheid: "nogtans sal ek jubel in die Here, ek sal juig in die God van my heil." (Hab. 3:18).